google/wiki40b huggingface dataset:
Inta

Istorija

1939 m. Intos gyvenvietės vietoje ir apylinkėse įkurta lagerių, gyvenvietė įkurta 1940 m. Miestą pastatė tremtiniai ir kaliniai, dirbantys Pečioros baseino akmens anglių kasyklose. Miesto teisės nuo 1954 m. 1941–1948 m. Inta buvo TSRS Intos lagerių grupės (Intalag), 1948–1957 m. Mikunės ir Intos lagerių grupės (Minlag) centras, Intoje buvo jų valdybos. 1948 m. čia kalinta apie 22 000 kalinių, apie pusę – politiniai, kiti – kriminaliniai, buvo 12 ar 13 pavienių lagerių.
Vilniaus Šilo specialioji mokykla

Istorija

Mokyklos pastatas pastatytas 1954 m. Jame veikė vaikų darželis.
1975 m. rugpjūčio mėn. 19 d. Lietuvos TSR Švietimo ministro įsakymu Nr. 199 jame įkurta Vilniaus 4-oji pagalbinė mokykla nežymiai sutrikusio intelekto vaikams. Mokykla savo veiklą pradėjo su 4 klasėmis, kuriose buvo mokoma rusų kalba.
Trūko patalpų, todėl ilgą laiką 4-os pagalbinės mokyklos mokiniai mokėsi ir kitų mokyklų patalpose. Trūko specialistų, vadovėlių, mokymo priemonių, metodinės literatūros.
1989 m. pradėjus vadovauti A.Kindurytei, mokykla padėjo vystytis. Patalpos buvo pritaikytos neįgaliesiems. Pedagogai įgijo atitinkamą kvalifikaciją, nuolat ieškojo naujų mokymo formų, būdų, metodų. Nuo 1992 m. į mokyklą priimami vidutinį ir žymų intelekto sutrikimą bei įvairių raidos sutrikimų turintys mokiniai. Atidarytos lavinamosios klasės.
Vilniaus miesto tarybos 1995 m. spalio 12 d. sprendimu Nr. 66 mokyklai suteiktas Vilniaus Šilo specialiosios mokyklos pavadinimas.
Nuo 2015 m. rugsėjo 2 d. mokyklai vadovauja direktorė Egidija Urbanavičienė.

Direktoriai

Tamara Kačerginskaja,
Aldona Čekatauskienė,
Alvydas Bubnys,
Aldona Kindurytė,
Antanas Rimkus,
l.e.p. Valdas Žekonis,
Egidija Urbanavičienė
Šuo vedlys

Šuo vedlys yra šuo, specialiai ruoštas ir treniruotas vesti neregį, padėdamas jam orientuotis.

Sugebėjimai

Šunys gali padėti apeiti kliūtis, nors jie nelabai skiria spalvas ir nesugeba suprasti kelio ženklų. Pats neregys irgi turi labai gerai žinoti kur ir kokiu keliu jis nori patekti. Šuo gali rasti pašto dėžutę, pėsčiųjų perėją, laisvą vietą autobuse, duris, laiptus. Jis gali paklusti iki keturiasdešimt paprastų komandų (atskiri gabūs šunys išmoksta kelis šimtus), kuriomis nurodoma, kur eiti bei ką reikia surasti. Jis gali rasti kelią tarp sustatytų mašinų stovėjimo aikštelėje ar kitoje panašioje situacijoje. Šuo perspėja apie atidarytus šulinius, dviratininkus ir kitus galimus pavojus. Neįprastai nuo kitų dresiruotų gyvūnų šuo vedlys treniruojamas nepaklusti įsakymui jei mato akivaizdų jo vykdyme esantį pavojų (šeimininkas neregys gali to pavojaus ir nepastebėti). Kad šuo neatprastų, šeimininkas turi nuolat ir gana intensyviai juo naudotis.

Parengimas

Šunį tokia darbui parengti sunku, tai trunka keletą metų, galutiniuose etapuose reikia praktikuotis su būsimuoju neregiu - šeimininku. Net galutinių egzaminų neišlaikę šunys vėliau brangiai parduodami kaip labai gerai išdresiruoti įprastiniam šuns vaidmeniui. Gerai parengtas, egzaminus išlaikęs šuo kainuoja iki 15000 eurų, tačiau daug kur jie apskritai neparduodami, tik nuomojami ar įvairių fondų suteikiami laikinam nemokamam naudojimui. Parengtas šuo gali vedliu dirbti nuo šešerių iki aštuonerių metų, šis darbas jam labai sekinantis. Tokie šunys žinomi jau nuo XVI amžiaus.
Daugelyje šalių sukurta visa tokius šunis rengianti sistema, per metus paruošianti daugelį tūkstančių vedlių. Daugiausa rengiami auksaspalviai retrieveriai, Labradoro retriveriai ir vokiečių aviganiai, nors tinka ir kitokie. Netinka agresyvūs šunys ir jų veislės. Tikrinama atrenkamo šuns sveikata, pirmiausia regėjimas.

Statusas

Daugelyje valstybių su tokiu šunimi juo leidžiama lankytis stotyse, restoranuose ir kitose vietose kur šiaip šunys uždrausti, nors tikslios taisyklės priklauso nuo šalies. Nors islamas laiko šunis „nešvariais“, 2003 metais Anglije esanti Šarijos taryba paskelbė jog vedlio darbą dirbantiems šunims įprasti draudimai neturi būti taikomi. Vedlio darbą dirbantis šuo žymimas specialiais ryškias ženklais, kad jį būtų galima lengvai atpažinti ir praleisti.

Paplitimas ir alternatyvos

Lietuvoje tokių šunų labai nedaug, net vieną kitą parengus ne visada atsiranda su jais užsiimti norinčių aklųjų. Kitur jų irgi nelabai daug: Vokietijoje, kur buvo sukurtos pirmosios šunų vedlių mokyklos ir kur jų įsigijimą dengia medicininis draudimas, tokį šunį turi tik 1 - 2 % visų aklųjų.
Dėl trumpo amžiaus šunis kartais bandoma pakeisti nykšukinėmis arklių veislėmis kurios gyvena daug ilgiau. Tačiau net ir miniatiūrinis arklys daugelio nuomone yra per didelis, todėl šiam darbui tinka blogiau nei šuo.
Dujinis jonizuojančiosios spinduliuotės detektorius

Dujinis jonizuojančiosios spinduliuotės detektorius – detektorius, veikiantis dujų jonizavimo pagrindu. Per detektorių pereinant pakankamos energijos dalelėms, dujos jonizuojamos, t. y. susidaro teigiamas jonas ir elektronas. Detektoriuose prie elektrodų prijungus skirtingus potencialus, sukuriama elektros srovė, nes teigiami jonai ima judėti prie neigiamai įelektrinto anodo, o elektronai - prie teigiamai įelektrinto katodo.
Dažniausiai dujiniai detektoriai konstruojami cilindro formos (išorinis cilindras yra katodas, o viduriu einantis metalinis strypukas - anodas), nes tokių būdų prie anodo galima sukurti stipresnį elektrinį lauką naudojant mažesnę prie elektrodų prijungtą įtampą. Elektrinis laukas reikalingas tam, jog suteiktų antriniams (išmuštiems elektronams) pakankamai energijos kito dujų atomo jonizavimui. Tokiu būdu sustiprinamas detektoriaus atsakas į jonizuojančiąją spinduliuotę, kad ją būtų galima užfiksuoti. Skirtingos konstrukcijos ir veikimo dujiniai detektoriai naudoja įvairaus stiprio elektrinį lauką.
Aleksandras Šelepinas

Biografija

1941 m. baigė Maskvos N. Černyševskio vardo istorijos, filosofijos ir literatūros institutą. 1939–1940 m. Raudonosios armijos savanoris, dalyvavo TSRS-Suomijos kare. 1940 m. įstojo į VKP(b) ir pradėjo karjerą komjaunime: Maskvos srities komjaunimo komiteto instruktorius, skyriaus vedėjas, sekretorius (atsakingas už karinį-sportinį darbą). 1943 m. komjaunimo CK (VLKJS) sekretorius, 1952–1958 m. VLKJS CK pirmasis sekretorius. 1952–1976 m. SSKP CK, 1964–1975 m. SSKP CK Politinio biuro narys.
1958 m. balandžio-gruodžio mėn. SSKP CK sąjunginių respublikų partinių organų skyriaus vedėjas. 1958–1961 m. KGB (TSRS Valstybės saugumo komiteto) pirmininkas. 1961–1967 m. SSKP CK sekretorius, tuo pačiu metu 1962–1965 m. Partinės ir valstybės kontrolės komiteto pirmininkas bei TSRS Ministrų Tarybos pirmininko pavaduotojas (unikali valdžios koncentracija vienose rankose). 1967–1975 m. TSRS profsąjungų (VPSCT) vadovas. 1975–1984 m. TSRS valstybinio profesinio-techninio mokymo komiteto pirmininko pavaduotojas.
LiveJournal

LiveJournal („gyvasis žurnalas“) – internetinių dienoraščių puslapis. LiveJournal suteikia galimybę panašių interesų vartotojams rašyti savo dienoraščius jiems aktualia tema, užmegzti kontaktus su bendraminčiais, gimininga diskusijų forumams.
Stasys Brašiškis

Biografija

Mokėsi Rėzeknės pradžios mokykloje, 1907–1915 m. Šiaulių gimnazijoje. Gimnazijoje dalyvavo slapto moksleivių būrelio (su Juliumi Janoniu ir Vladu Rekašium) veikloje. 1916–1918 m. mokytojavo Šilo Pavėžupyje, 1918 m. – Šiaulių gimnazijoje.
Bendradarbiavo „Vilnyje“, „Darbo balse“. 1918–1919 m. priklausė LKP. 1919 m. sausio-kovo mėn. bolševikinės Šiaulių apskrities Darbininkų atstovų tarybos pirmininkas.
1919–1920 m. vienas iš Lietuvos mokytojų sąjungos steigėjų, redagavo sąjungos žurnalą „Mokykla ir gyvenimas“. 1920 m. lapkričio 26 d. išrinktas „Kultūros“ bendrovės sekretoriumi. 1921–1922 m. studijavo Leipcigo eksperimentinės psichologijos ir pedagogikos institute. 1922–1926 m. mokytojavo Šiaulių mokytojų seminarijoje. 1926 m. „Naujosios gadynės“ bendradarbis. 1928–1931 m. studijavo Vytauto Didžiojo universitete.
Organizavo kraštotyros ekspedicijas, kasinėjo senkapius, rinko senus dokumentus, etnografinę medžiagą. Savo sukauptą kolekciją padovanojo muziejams. Į Šiaulių „Aušros“ muziejų pervežė keletą liaudies skulptūrų, kunigo Antano Rimavičiaus palikimą iš Latvijos.

Radijo technikas

Nuo 1920 m. radijo technikas (šaukinys LY1CO), radijo aparatūros kūrėjas, pirmą kartą lietuviškai aprašęs ir pasigaminęs televizorių, savo dirbtuvėje gaminęs detektorinius ir lempinius radijo aparatus („Baltic“ ir kitus), vienas pirmųjų Lietuvoje radijo sportininkų.
Štai ką 1931 m rašė Šiaulių laikraštis „Mūsų momentas“ (Nr.8/49 psl.3)…„Dauguma girdėjo, kad eina perdavimas judomųjų paveikslų per radio. Lietuvoje paveikslų priėmimo aparatas jau kelintą savaitę mėginamas Šiauliuose, St. Brašiškio laboratorijoje. Kiekvieną šeštadienį nuo 9-10 val. ryto susirenka nemažai susidomėjusių pažiūrėti tų bandymų. Perduodamos filmos, rodomi paveikslai, pasirodo ir „gyvi“ žmonės ekrane. Kol kas priimtuvo ekranas nedidelis, paveikslai vidutinio aiškumo. Įdomiausia, kad pirmi judėjimai pasirodo pavydale taškų ir linijų mišinio. Reikia tikėtis, kad judomųjų paveikslų priėmimas greitai bus patobulintas.“
Parašė knygą „Kaip pačiam pasidirbti radijo imtuvą“ (1927 m.).

Sovietmetis

1940 m. po bolševikų invazijos paskirtas Utenos apskrities viršininku. Nuo 1940 m. rugpjūčio 26 d. Lietuvos SSR liaudies komisarų tarybos (LSSR LKT) pirmininko Mečislovo Gedvilo pavaduotojas.  1941–1944 m. socialinio aprūpinimo liaudies komisaras, LKP(b) CK ir LSSR LKT įgaliotinis evakuotųjų reikalams Kazachijos SSR.
1944–1946 m. LSSR LKT pirmininko pavaduotojas. 1946–1948 m. Kinematografijos ministras. 1950–1963 m. Vilniaus politechnikumo direktorius ir Mokslų akademijos bibliotekos direktorius. 1965 m. LSSR nusipelnęs kultūros veikėjas.  Mirė 1989 m. spalio 6 d., palaidotas Rasų kapinėse.
Nedzingės valsčius

Nedzingės valsčius buvo pietų Lietuvoje. Centras – Nedzingė.
Karl Pojello

Biografija

Gimė 1893 m. sausio 31 d. Steigviliuose. 1906 m. persikėlė gyventi į Sankt Peterburgą, kur jo broliai Antanas ir Motiejus turėjo vaistinę. Dirbdamas pas brolius, Karolis įsirašė į L. Čaplinskio "Sanitaro" sporto klubą, jo pirmuoju treneriu tapo telšiškis Antanas Valtas. 17-18 metų jis buvo laikomas vienu geriausių Rusijos imperijos vidutinio svorio mėgėjų imtynininkų. Jis rungėsi V. Oščepkovo klube „Sport“ bei kituose Sankt Peterburgo klubuose. 1912 m. Sankt Peterburge tapo Rusijos imperijos čempionu graikų-romėnų imtynėse, o 1913 m. Kijeve pirmuoju Rusijos imperijos čempionu laisvo stiliaus imtynėse bei Tarptautinio turnyro Breslau nugalėtoju. 1914 m. Karolis Požėla antrą kartą iškovojo Rusijos Olimpinio čempiono titulą laisvo stiliaus imtynėse. 
Prasidėjus I pasauliniam karui savanoriu stojo į Rusijos imperijos armiją, buvo sužeistas ir apdovanotas Šv. Jurgio II laipsnio kryžiumi. Kaip išgarsėjęs imtynininkas prisišliejo prie imtynininkų grupės, kuri keliavo iš vieno miesto į kitą, iki pasiekė Sibirą. Iš ten per Kiniją ir Japoniją pasiekė JAV ir 1924 m. atvyko į Čikagą. Amerikoje pasivadino Karl Pojello ir tapo garsiu amerikietiškų imtynių profesionalu.
Pirmos imtynės buvo su imtynininku Bancevičiumi Čikagos Šv. Jurgio parapijos salėje. Posūkis jo karjeroje įvyko 1927 m., kai Viskonsino valstijoje jo agentu tapo A. Tamašiūnas. Viskonsine jis per 3 minutes nugalėjo Kanados čempioną Carl van Wurden, paskui
Grubmajerį ir kitus. Tačiau Amerikos spauda plačiai pradėjo apie ji kaip apie lietuvį rašyti tik po to, kai Čikagoje jis nugalėjo Johnny Mayers, irgi lietuvį, kuris buvo laikomas vidutinio svorio pasaulio čempionu. Nuo tada K. Požėlai plačiai atsidarė šio sporto durys ir jis Amerikoje pasidarė vienu populiariausių imtynininkų. Tarpukariu keliavo ir dalyvavo įvairiose imtynėse Europoje, buvo atvykęs ir į Lietuvą. 1937 m. vasarį Singapūre susipažino su garsiu prancūzų imtynininku Maurice Tillet su kuriuo nuo 1937 m. iki 1939 m. treniravosi ir dalyvavo įvairiose varžybose Europoje. Prieš prasidedant II pasauliniam karui grįžo į JAV, kur ir mirė 1954 m. rugsėjo 4 d. Čikagoje, tą pačią dieną sužinojęs apie draugo mirtį nuo infarkto mirė ir Maurice Tillet. Abu sportininkai buvo kartu palaidoti.
Ginučiai

Aplinkinės gyvenvietės

Kirdeikiai – 5 km
Linkmenys – 11 kmVaišniūnai – 7 km
IGNALINA – 16 kmMeironys – 6 km
Palūšė – 8 km

Pavadinimo kilmė

Kaimo vardas tikriausiai kilęs nuo veiksmažodžio ginti – šių vietų gynimo svarbą netiesiogiai paliudija greta esantis Ginučių piliakalnis.

Legendos

Pasakojama, kad Ginučių malūnas garsėjęs jame gyvenusių velnių išmonėmis. Kartais jie atvežtus malti grūdus išpildavę iš maišų, kartais tamsią naktį lauke kieno nors arklį nujodydavę. Bet jau seniai iš malūno kažkur išsidanginę.
UniCredit

Lietuvoje

AS „UniCredit Bank“ Lietuvos skyrius (UniCredit Bank Lietuva) − UniCredit Group finansų grupei priklausantis Lietuvos bankas. Iki 2007 m. rugsėjo 1 d. buvo Vokietijos „HypoVereinsbank“ banko skyriumi.
Bergheimas

Istorija

50 m. pr. m. e. Bergheime įsikūrė romėnai. Per miestą ėjo Via Belgica kelias. Vėliau frankai valdė regioną. Viduramžiais Bergheimas gavo miesto statusą. XIX–XX a. miestas greitai augo, nes jo pramonė buvo paremta rusvaja anglimi.
Semeliškių kultūros klubas

Istorija

1939 m. pastatą pastatė tuometinis bažnyčos klebonas Juozapas Bučys, tad pastatas iš pradžių priklausė bažnyčiai.
1955 m. pastate įkurti kultūros namai. Kadangi aplinkinių kaimų kultūros namai buvo daug prastesnės būklės, Semeliškių kultūros namams suteiktas zoninių kultūros namų statusas. Nuo to laiko čia vykdavo zonos meno kolektyvų konkursai, įvairūs mokymai. Veikė dramos būrelis.
Apie 1960 m. buvo pasirašyta kultūrinio bendradarbiavimo sutartis su Vilniaus universiteto Gamtos fakultetu. Universitetas atsiųsdavo meno kolektyvus, buvo skaitomos paskaitos.
2000 m. spalį, pradėjus vadovauti Silvai Bielskienei, buvo atkurtas Semeliškių kultūros klubas. Jame kasmet surengiami apie 30 renginių. Veikia du kolektyvai – jaunimo šokių ir dainų kolektyvas „Samilės“, bendruomenės „Strėva“ ansamblis.
USS Dwight D. Eisenhower (CVN-69)

Istorija

1979 m. sausį lėktuvnešis pirmą kartą dislokuotas Viduržemio jūroje.
Antrą kartą dislokuotas 1980 m. Indijos vandenyne, atsakant į Irano įkaitų krizę.
Trečią kartą dislokuotas 1982 m. Viduržemio jūroje.
2001 m. gegužės 21 d. „Dwight D. Eisenhower“ grįžo į Newport News Shipbuilding and Drydock Company (NNS&DDC) ketverių metų ir 2,5 mlrd. JAV dolerių vertės kapitaliniam remontui. Be gausybės įvairių atnaujinimų lėktuvnešiui buvo pakeisti naujais abu atominiai reaktoriai. 2005 m. sausio 25 d. laivas grįžo į Norfolką. Manoma, jog po šių atnaujinimų lėktuvnešis tarnaus iki 2025 m.
Neurorinkodara

Neurorinkodara – tarpdisciplininė tyrimų sritis, (neuro)psichologijos bei neurofiziologijos rezultatus aiškinanti ir taikanti rinkodaros kontekste. Neurorinkodara glaudžiai susijusi su neuroekonomika.
Neurorinkodariniuose tyrimuose naudojami įvairių mokslų metodai, pvz., funkcinė magneto rezonanso tomografija bei kt. Neurorinkodara tiria procesus, svarbius vartotojui apsispręsti dėl konkretaus produkto; sieja juos su objektyvizuojamais neurofiziologiniais procesais. Šiuo metu metodikos dar tik kuriamos: pvz., stebima, kokios smegenų sritys yra įvairių produktų dėka aktyvuojamos.
Produktų, su kuriais vartotojas identifikuojasi (dažnai kaip su statuso simboliais), atvaizdai sukelia didesnį aktyvumą tarpinėje prefrontalinėje žievės srityje. Mokslininkų tikslas – pasiekti, kad vartotojų reakcijų formavimosi mechanizmai būtų gerai suvokiami.
Kritikai mato neurorinkodaros panaudojimo piktnaudžiavimo potenciją bei galimas manipuliacijas vartotojų atžvilgiu.
Josifas Piatnickis

Biografija

Gimė 1882 m. sausio 17 d. Ukmergėje, kaip Josifas Aronovičius Tarshis. Vaikystėje dirbo siuvykloje, 1897 m. persikraustė į Kauną, kur perėmė savo tėvo kilimų verslą ir pradėjo dalyvauti nelegalių kilimų gamintojų profsąjungų veikloje. 1898 m. įstojo į Rusijos socialdemokratų darbininkų partiją ir išvyko gyventi į Vilnių, kur dalyvaudamas pogrindinėje veikloje pradėjo vadintis slapyvardžiu Piatnitsa. 1901-1902 m. iš Vokietijos imperijos slapta gabeno laikraščio Iskra egzempliorius į Rusiją. 1902 m. suimtas ir uždarytas į kalėjimą, bet sugebėjo pabėgti į Vokietiją, kur prisijungė prie Iskros leidėjų. 1903 m. Londone dalyvavo II-jame RSDP tarptautiniame susirinkime, kur prisijungė prie bolševikų. 1905 m. Londone dalyvavo III-jame RSDP susirinkime ir tais pačiais metais grįžo į Odesą, kur platino bolševikų idėjas tarp tabako gamyklų darbuotojų. Aktyviai alyvavo 1905 m. Rusijos revoliucijoje organizuodamas streikus Odesoje. 1906 m. sausio mėnesį vėl buvo suimtas ir kalėjime išbuvo iki 1908 metų. Po paleidimo grįžo į Vokietiją, kur dalyvavo bolševikų veikloje. 1912 m. sausį dalyvavo VI-jame RSDP susirinkime Prahoje. Iš Prahos išvyko į Paryžių, kur baigė elektrikų kursus. 1913 m. grįžo į Rusiją ir pradėjo dirbti elektriku Volsko mieste. Samaroje organizavo streikus ir už tai vėl buvo suimtas 1914 m. birželį ir buvo išsiųstas į Sibirą ir išlaisvintas tik po Vasario Revoliucijos 1917 metais. Po revoliucijos tapo funkcionieriumi, 1919-1920 m. geležinkelio darbuotojų profsąjungos vadovu. 1921 m. pradėjo dirbti Kominterne. 1923 m. birželį išrinktas vienu iš 4 svarbiausių kominterno sekretorių. 1927-1937 m. buvo Tarybų Sąjungos komunistų partijos centro komiteto narys. Didžiojo valymo metu 1937 m. suimtas NKVD ir nuteistas mirties bausme. Mirties bausmė įvykdyta 1938 m. liepos 29 d. Maskvoje, 1956 m. reabilituotas.
Kudirkos Naumiesčio Šv. Kryžiaus Atradimo bažnyčia

Istorija

1642 m pastatyta koplyčia. Ji 1644 m. paskirta karmelitams. Vienuoliai 1680 m. pastatė medinę bažnyčią; pradėtos rašyti metrikų knygos. Karmelitai 1781–1783 m. pastatė mūrinę bebokštę bažnyčią. Nuo 1802 m. veikė parapinė mokykla. Per 1803 m. miesto gaisrą apdegė bažnyčia, sudegė vienuolynas. Prūsijos valdžia 1805 m. uždarė vienuolyną. Kunigo Juozapo Marmos rūpesčiu 1870 m. pristatyti bažnyčios bokštai.
1906 m. jsteigtas „Žiburio“ draugijos skyrius, 1907 m. įkūręs biblioteką - skaityklą ir pradžios mokyklą. 1914 m. patrankų sviediniai apgadino bažnyčios bokštus, pramušė lubas. 1944 m. sudegė stogas, nugriuvo bokštai. Po karo kunigo Garmaus rūpesčiu uždengtas stogas, restauruotas vidus, 1950 m. atstatyti žemesni bokštai. Pokaryje, kol vyko bažnyčios atstatymo darbai, bažnytinės apeigos buvo vykdomos parapijos kapinių koplyčioje.
Jonas Vasiliauskas

Biografija

1981 m. baigė Šiaulių K. Preikšo pedagoginį institutą, fizikos mokytojas, 2003 m. baigė Vilniaus pedagoginį institutą, švietimo vadybos magistras.
Vilniaus apskrities viršininko administracijos socialinių reikalų, švietimo ir kultūros departamento direktorius. 2008–2010 m. Vilniaus apskrities viršininkas. Nuo 2010 m. liepos mėn. – Švietimo ir mokslo ministerijos Regioninių mokyklų skyriaus vedėjas.
Tėvynės sąjungos Vilniaus rajono skyriaus narys.
2003–2007 m., 2007–2011 m. bei 2010–2011 m. ir nuo 2011 m. Vilniaus rajono savivaldybės tarybos narys. 
Sutuoktinė Nijolė, vaikai Ieva, Augustas.
Cristiano Ronaldo

Biografija

Krištianas Ronaldas gimė Madeiros salų Funšalio mieste, kur ir pradėjo savo karjerą prieš išvykdamas į „Sporting Lisboa“. Portugalijos aukščiausioje lygoje (SuperLiga) „Sporting“ ekipos gretose Ronaldas debiutavo 2002 m. rugsėjį būdamas vos septyniolikos.
Krištianas Ronaldas susilaukė didelio dėmesio – taip pat ir „Manchester United“ žaidėjų – draugiškose priešsezoninėse rungtynėse, kurios buvo skirtos naujojo „Sporting“ stadiono atidarymui. Tose rungtynėse jis įmušė įvartį.
Krištianas Ronaldas, aštuoniolikmetis, tegalintis pasigirti 25 starto sudėtyje pradėtomis rungtynėmis Portugalijos aukščiausioje lygoje (SuperLiga), buvo perleistas už 12,24 mln svarų sterlingų Anglijos „Manchester United“ klubui.
2008 m. su Manchester United tapo UEFA Čempionų lygos nugalėtoju.
2009 m. už 80 milijonų svarų sterlingų (arba 94 mln. eurų) sumą perėjo į Madrido „Real“ klubą ir tapo brangiausiu futbolininku pasaulio istorijoje. Jis tapo visų laikų rezultatyviausiu (per sezoną) Madrido klubo žaidėju ir pagerino La Liga rezultatyvumo rekordą (40 įvarčių per sezoną).
Nacionalinėje komandoje žaidžia nuo 2003 m. rugpjūčio 20 d. Nuo to laiko jis dalyvavo visuose pasaulio ir Europos čempionatuose ir buvo Portugalijos rinktinės lyderis, o vėliau (nuo 2007 m.) ir kapitonas.
2014 m. Krištianas Ronaldas aplenkė Luišą Figo pagal sužaistų rinktinėje rungtynių skaičių bei Pauletą, kaip rezultatyviausią rinktinės žaidėją. Jis taip pat tapo pirmuoju portugalu, žaidusiu 3 pasaulio čempionatuose ir visuose įmušusiu bent po įvartį. Ypač sėkmingas Ronaldui buvo 2016 m. Europos čempionatas: jis tapo daugiausiai Europos čempionatuose sužaidusiu futbolininku, susilygino su Mišeliu Platini pagal įmuštų Europos čempionatuose įvarčių skaičių (9) ir tapo Europos čempionu. Tiesa, Ronaldas finale žaidė tik 25 minutes, kai po susidūrimo su prancūzu Dimitriu Pajė gavo traumą ir buvo priverstas palikti aikštę.
2016 m. žaidėjo garbei pavadintas Madeiros oro uostas.
2018 m. Krištianas Ronaldas perėjo į „Juventus“ už 100 milijonų eurų sumą.
Savo pirmąjį įvartį Italijoje puolėjas pelnė ketvirtose Serie A rungtynėse su „Sassuolo“. Šiose rungtynėse portugalas pelnė 2 įvarčius ir savo karjeroje pasiekė 400 įvarčių klubuose ribą.
2018 m. gruodžio 1 d. portugalas pelnė 10-ąjį įvartį Serie A lygoje ir tapo pirmuoju „Juventus“ žaidėju nuo 1957 m., kuris per pirmas 14 rungtynių pelnė 10 įvarčių.
2019 m. rugsėjo 10 d. Vilniuje C. Ronaldo įmušė 4 įvarčius į Lietuvos rinktinės vartus XVI Europos futbolo čempionato atrankos rungtynėse. Tokiu būdu žaidėjas tapo rezultatyviausiu Europos futbolo čempionato atrankų istorijoje, su 25 įvarčiais aplenkęs Robbie Keane. 
2019 m. rugsėjo mėnesio duomenimis C. Ronaldo yra labiausiai sekamas žmogus „Instagram“ tinkle, turintis 184 milijonus sekėjų.
Alesis Razanavas

Alesis Razanavas (Ales Razanau, brus. Алесь Разанаў, 1947 m. gruodžio 5 d. Bresto sritis), baltarusių poetas ir vertėjas. Taip pat rašo vokiečių ir lietuvių kalbomis.
Kernarvonas

Istorija

Romėnų valdymo laikotarpiu (75-390 m.) čia stovėjo romėnų tvirtovė Segontiumas; jiems pasitraukus tapo vietos genčių vadų rezidencija (II a. Velso princesės Gvynedos dvaras). Anglijos karaliui Edvardui 1283 m. užkariavus Velsą Kernarvonas įtvirtintas. 1284 m. gavo miesto teises. Nuo 1911 m. Kernarvono pilyje vyksta Velso princo investitūra.
AMV

AMV (angl. Anime music video) paprastai yra fano sukurtas muzikinis vaizdo klipas, susidedantis iš vieno ar keleto animacinių serialų ar filmų vaizdų, susinchronizuotų su garso įrašais, dažniausiai dainomis ar anonsų garso įrašais.
Tokie vaizdo klipai yra viena fanų jausmų išraiškos formų, kur turinio perdirbimas, remiantis naujomis idėjomis, vaidina svarbu vaidmenį gerbėjų vaizduotėje. Neribota muzikinių vaizdo klipų kūrimo laisvė leidžia sukelti visiškai naują įspūdį apie anime, pvz., atsirenkant tokias scenas, kur atsispindi tam tikra atmosfera ar situacija. Montuojant klipą iš įvairių vaizdo šaltinių galima padaryti taip, jog galutiniame variante veikėjai, kurie tikriausiai niekada nesusitiktų, susitinka.
AMV dažniausiai talpinami ir platinami internete, tokiuose vaizdų dalijimosi tinklalapiuose kaip AnimeMusicVideos.org ar YouTube. Anime konventuose dažnai organizuojami AMV konkursai ar demonstracijos.

Istorija

Pirmąjį AMV 1982 m. sukūrė 21-erių metų Jim Kaposztas iš Niudžersio. Jo sumontuotas vaizdo klipas susidėjo iš brutalių scenų, panaudotų iš anime „Uchū Senkan Yamato“, su fone skambančia grupės „The Beatles“ daina „All You Need Is Love“.

Teisinės problemos

Kadangi tokie muzikiniai vaizdo klipai dažniausiai talpinami ir platinami internete, pastaraisiais metais išaugo reikalavimų, ypatingai iš muzikos įrašų pramonės pusės, pašalinti AMV klipus iš tokių tinklalapių kaip AnimeMusicVideos.org ir YouTube skaičius, ypatingą dėmesį skiriant YouTube dėl tinklalapio santykinai didelio populiarumo ir orientacijos į pelno gavimą.
Vilgermina Stefanija Stonienė

Biografija

1975 m. baigė Vilniaus pedagoginį institutą, istorijos – visuomenės mokslų mokytoja. Nuo 2000 m. iki 2015 m. Akmenės rajono savivaldybės Akmenės gimnazijos direktorė.
1991 m. Lietuvių tautininkų sąjungos narė. 1997–2000, 2000–2003 m., 2003–2004 m. ir 2011 m. kovo mėn. Akmenės rajono savivaldybės tarybos narė.
Akmenės seniūnijos Mikolaičių kaimo ūkininkė. Sutuoktinis Antanas, vaikai Darius, Kęstutis.
UMF Tindastóll

Istorija

Klubas įkurtas 1907 m. Dalyvauja žemesniųjų divizionų pirmenybėse. 
Žaidė antros pakopos pirmenybėse, tačiau liko paskutinėje (12–oje) vietoje (2014 m.) ir iškrito į trečios pakopos pirmenybes.